Det har været en følelesladet onsdag for Helle Lynggard, der ejer børnetøjsbutikken Nif-Nif i Nykøbing. For ikke nok med at hendes butik er brændt, så opstod flammerne i lejligheden over butikken, hvor hendes børns farfar bor. - Da jeg ser, at flammerne kommer ud af lejligheden over butikken, bliver den sekundær for mig. Hvad nu, hvis han lå inde i soveværelset og ikke var kommet ud?, lyder det fra Helle Lynggaard, da hun fortæller om dagens strabadser overfor TV MIDTVEST. Beredskabet kunne heldigvis hurtigt fortælle hende, at han var blevet reddet ud af lejligheden. - Mit fokus var på at være hos ham og sørge for, at han havde det godt. Og det havde han ikke. Branden var jo startet oppe hos ham, så han var både i chok og ked af det. Han undskyldte og var mest bekymret for min butik. Jeg sagde til ham, at det var fuldstændig ligegyldigt, så længe han var ude og i live. - Jeg sad og holdt ham i hånden. Det var min fornemmeste opgave lige der. Ifølge Helle Lynggaard har børnenes farfar det fysisk set godt omstændighederne taget i betragtning. Han ligger lige nu til observation for røgforgiftning på sygehuset i Thisted. Livsværket gået op i røg Helle Lynggaard har selv bygget butikken op fra bunden og drevet forretningen i 21 år. Onsdag gik livsværket, som hun kender det, op i røg på en formiddag. - Det er ikke tøjet, jeg græder over. Det er livsstykket. Jeg har selv lavet alt. Det er så personligt. Det er affektionsværdien i det, lyder det med tårer i øjnene fra Helle Lynggaard. - Lige nu er jeg helt tom. Så griner man, så græder man. For så at blive tom og uforstående igen. Nu står Helle Lynggaard og familien overfor den uoverskuelige genopbygning af butikken. I hvilken form den vender tilbage i, er endnu alt for tidligt at tænke på. - Klappen er gået ned lige nu. Jeg tænker slet ikke frem. Nu må vi tage den her fra. Jeg fortsætter, men jeg skal bare lige på den anden side af det her.

Opsummering:
Tårerne har onsdagen igennem presset sig på for Helle Lynggaard, der er indehaver af den brændte butik Nif-Nif i Nykøbing. Branden opstod i hendes børns farfars lejlighed over butikken.